স্বরাষ্ট্র মন্ত্রক
কেন্দ্রীয় স্বরাষ্ট্র ও সমবায় মন্ত্রী শ্রী আমিত শাহ জম্মু-কাশ্মীর সফরের দ্বিতীয় দিনে জম্মুতে একাধিক প্রকল্পের উদ্বোধন এবং ভিত্তিপ্রস্তর স্থাপন করেছেন
নতুন দিল্লি, ২৪ অক্টোবর, ২০২১
করোনার বিরুদ্ধে লড়াইয়ে জম্মু-কাশ্মীরে ১০০ শতাংশ কোভিড টিকার প্রথম ডোজ এবং ৫০ শতাংশ দ্বিতীয় ডোজ প্রদান প্রমাণ করে যে, প্রধানমন্ত্রী শ্রী নরেন্দ্র মোদী জম্মু-কাশ্মীরের জন্য কতটা চিন্তিত। জম্মু-কাশ্মীরে সফরের দ্বিতীয় দিনে রবিবার জম্মুতে ইন্ডিয়ান ইনস্টিটিউট অফ টেকনোলজির নতুন প্রাঙ্গণ উদ্বোধন শেষে একথা জানিয়েছেন কেন্দ্রীয় স্বরাষ্ট্র ও সমবায় মন্ত্রী অমিত শাহ। ২১০ কোটি টাকা ব্যয়ে জম্মু আইআইটি-র এই নতুন প্রাঙ্গণ গড়ে তোলা হয়েছে। এখানে ভালো ছাত্রাবাস, ইন্ডোর গেম ও জিম করার মতো সমস্ত সুবিধা রয়েছে। এদিন অমিত শাহ জম্মু ও কাশ্মীরের জন্য বিভিন্ন প্রকল্পের উদ্বোধন এবং ভিত্তিপ্রস্তর স্থাপন করেন। ভাষণে শ্রী শাহ জানান, ২৪ অক্টোবর পন্ডিত প্রেমনাথ ডোগরার জন্মদিন। শুধু জম্মু নয়, দেশের মানুষ কখনই প্রেমনাথ ডোগরাকে ভুলতে পারবে না। এই মহান ব্যক্তিত্ব শ্যামাপ্রসাদ মুখোপাধ্যায়ের সঙ্গে ‘প্রজা পরিষদ’ প্রতিষ্ঠা করেছিলেন এবং ‘এক দেশ মে দো নিশান, দো বিধান ও দো পরিধান নেহি চ্যালেঙ্গে’ শ্লোগান তুলে ছিলেন। শ্রী শাহ জানান, জম্মু বাসিন্দারের প্রতি অবিচারের যুগ শেষ হয়েছে। এখন কেউ তাদের প্রতি অবিচার করতে পারবে না। জম্মু ও কাশ্মীর এখন উন্নয়নের পথে এগিয়ে চলেছে। একই সঙ্গে দেশকেও এগিয়ে নিয়ে চলেছে বলেও তিনি জানান। কেন্দ্রীয় মন্ত্রী সকলকে আশ্বস্ত করে জানান, কেউই জম্মু-কাশ্মীরের উন্নয়ন স্তব্ধ করতে পারবে না।
কেন্দ্রীয় স্বরাষ্ট্র মন্ত্রী জানান, ২০১৯ সালের ৫ আগস্ট প্রধানমন্ত্রী নরেন্দ্র মোদী এক ঐতিহাসিক সিদ্ধান্ত নিয়েছিলেন। বহু বছর ধরে কার্যকর অনুচ্ছেদ ৩৭০ এবং ৩৫এ ধারার অবলুপ্তি করেছিলেন। এর ফলে জম্মু-কাশ্মীরের লক্ষ লক্ষ সাধারণ মানুষ তাদের অধিকার ফিরে পেয়েছিলেন। আগে সাধারণ মানুষের জমি কেনার অধিকার ছিলনা। উদ্বাস্তুদেরও অধিকার ছিলনা। সাধারণ মানুষ সংরক্ষণের সুযোগ সুবিধাও পায়নি। কিন্তু এখন কাউকে ভয় করতে হবে না। কারণ ভারতীয় সংবিধানের আওতায় সকলের জন্য সকল অধিকার প্রযোজ্য। মহিলাদেরও অধিকার সুনিশ্চিত হয়েছে বলেও মন্তব্য করেন তিনি। স্বরাষ্ট্র মন্ত্রী আরও জানান, শ্রমিকদের স্বার্থ রক্ষায় ন্যূনতম মজুরি আইন কার্যকর করা হয়েছে। দলিত অদিবাসীদের অধিকার ও স্বার্থরক্ষায় তাদের ওপর অত্যাচার বন্ধ করার জন্য একাধিক পদক্ষেপ নেওয়া হয়েছে বলেও তিনি জানান।
শ্রী অমিত শাহ বলেন, একটা সময়ে জম্মু-কাশ্মীরে মাত্র ৪টি মেডিকেল কলেজ ছিল। কিন্তু আজ জম্মু-কাশ্মীরে ৭টি মেডিকেল কলেজ প্রতিষ্ঠিত হয়েছে, এর মধ্যে ৫টি চালু হয়েছে। আগে এখানে মাত্র ৫০০টি মেডিকেল আসন সংখ্যা ছিল, এখন ২ হাজার ছাত্র ছাত্রী এমবিবিএস ডিগ্রি অর্জনের জন্য পড়াশুনা করতে পারবেন। তাদের কাউকে কোথায় যেতে হবে না। আইআইটি, আইআইএম এবং এআইআইএমএস গুলি কিভাবে একসঙ্গে নতুন ধরণের পাঠক্রম তৈরি করে একে অপরের পরিপূরক হিসেবে কাজ চালিয়ে যেতে পারে সেই বিষয় সম্পর্কেও আলোচনা চলছে বলে তিনি জানান। জম্মু-কাশ্মীরের শিশুরা যাতে ভবিষ্যতে আইআইটি-তে আরও বেশি ভর্তির সুযোগ সুবিধা পান তার জন্যও উদ্যোগ নেওয়া হয়েছে বলেও মন্তব্য করেন কেন্দ্রীয় স্বরাষ্ট্র মন্ত্রী।
শ্রী শাহ জানান, ৪৫ হাজার যুবক এখন জম্মু-কাশ্মীরের দরিদ্রদের সেবায় নিযুক্ত হয়েছে। সন্ত্রাসবাদীরাও তাদের কোনো ক্ষতি করতে পারবে না। এই যুবকরা আগামী দিনে জম্মু-কাশ্মীরের পরিস্থিতি বদলে দেবে বলেও উল্লেখ করেন তিনি। কেন্দ্রীয় স্বরাষ্ট্র মন্ত্রী বলেন, এখানে ৫ লক্ষ নতুন কর্মসংস্থানের সুযোগ সুবিধা তৈরি হয়েছে। এখনও পর্যন্ত জম্মুতে ৭ হাজার এবং কাশ্মীরে ৫ হাজার কোটি টাকা বিনিয়োগ হয়েছে। তিনি বলেন, জম্মু-কাশ্মীরের জন্য নতুন শিল্পনীতি ঘোষণা করা হয়েছে। শ্রী শাহ বলেন, এখানকার মানুষ ৭০ বছর ধরে তিনটি পরিবারের রাজত্ব দেখেছে। কিন্তু এখানকার জনগণ এখন জানতে চায়, তাদের উপকারের জন্য এই তিন পরিবার কি করেছে। প্রধানমন্ত্রীর দায়িত্বভার নেওয়ার পর শ্রী নরেন্দ্র মোদী জম্মু-কাশ্মীরের উন্নয়নের জন্য ৫৫ হাজার কোটি টাকা প্যাকেজের কথা ঘোষণা করেছিলেন। এর মধ্যে ৩৫ হাজার কোটি টাকা খরচ করা হয়েছে। ২১টি প্রকল্পের কাজ সম্পূর্ণ। কেন্দ্রীয় স্বরাষ্ট্র মন্ত্রী বলেন, এখন কিছু মানুষ জম্মু-কাশ্মীরের নিরাপত্তা নিয়ে প্রশ্ন তোলেন। তিনি তাদের উদ্দেশ্যে পরিসংখ্যান তুলে ধরে বলেন, ২০০৪ থেকে ২০১৪ সাল পর্যন্ত জম্মু-কাশ্মীরে ২ হাজার ৮১ জন সাধারণ মানুষের মৃত্যু হয়েছে। কিন্তু নরেন্দ্র মোদী ক্ষমতায় আসার পর ২০১৪ থেকে ২০২১-এর সেপ্টেম্বর মাস পর্যন্ত দুর্ভাগ্যজনকভাবে মাত্র ২৩৯ জন নাগরিকের মৃত্যু হয়েছে। শ্রী শাহ জানান, জম্মু-কাশ্মীরে তফশিলি জাতি ও উপজাতিদের উন্নয়নে কেন্দ্রীয় সরকার বদ্ধ পরিকর। আন্তর্জাতিক সীমান্ত লাগোয়া বসবাসকারী সাধারণ মানুষ এবং গুর্জরদের সংরক্ষণের সুবিধায় আগামী দিনে ব্যবস্থা নেওয়া হবে বলেও মন্তব্য করেন তিনি। অমৃতসর হয়ে দিল্লি থেকে কাটরা পর্যন্ত ৬ লেনের এক্সপ্রেস ওয়ের কাজ দ্রুত গতিতে চলছে বলেও তিনি জানান। স্বাধীনতার পর এই প্রথম জম্মুতে পর্যটনের ওপর গুরুত্ব দেওয়া হয়েছে। ধর্মীয় পর্যটন স্থানগুলিকে যুক্ত করে একটি পর্যটন সার্কিট গড়ে গড়ে তোলা হয়েছে বলেও স্বরাষ্ট্র মন্ত্রী জানান। আগামী ২ বছরের মধ্যে জম্মুতে মেট্রো রেল পথের কাজ সম্পন্ন হবে। তাই এখানকার ছোট ছোট শিশুদের মেট্রো চরার আনন্দ উপভোগ করার জন্য আর দিল্লিতে যেতে হবেনা। তিনি বলেন, জম্মু বিমানবন্দর গড়ে তোলার জন্য ইতিমধ্যে জমি বরাদ্দ করা হয়েছে। ৭০০ কোটি টাকা ব্যয়ে এই বিমানবন্দর গড়ে তোলা হচ্ছে। জম্মু ও কাশ্মীরের প্রতিটি গ্রামে বিদ্যুৎ পৌঁছে দেওয়ার জন্য গত ৪ বছরে জলবিদ্যুৎ প্রকল্পে ৩৫ হাজার কোটি টাকা বিনিয়োগ করা হয়েছে।
কেন্দ্রীয় স্বরাষ্ট্র ও সমবায় মন্ত্রী আরও জানান, কোভিড-১৯ –এর জেরে উদ্ভূত পরিস্থিতি মোকাবিলায় সরকার যথাযথ প্রয়াস চালিয়েছে। বিশ্বের তুলনায় ভারতে মৃত্যুর হার সবচেয়ে কম। শ্রী শাহ্ বলেন, আয়ুষ্মান ভারত যোজনার সুফল পেয়েছেন সাধারণ মানুষ। রান্নার গ্যাস, শৌচালয়, প্রতিটি বাড়িতে বিদ্যুৎ সংযোগ ও পানীয় জলের সুবিধা পৌঁছে দেওয়ার ক্ষেত্রে কেন্দ্রীয় সরকার একাধিক পদক্ষেপ গ্রহণ করেছে। কেন্দ্রীয় স্বারাষ্ট্র মন্ত্রী জানান, এখন শ্যামাপ্রসাদ মুখোপাধ্যায়ের স্বপ্ন পূরণ হতে চলেছে। জম্মু-কাশ্মীরে উন্নয়নের যে যুগ শুরু হয়েছে তা কেউ স্তব্ধ করতে পারবে না। জম্মু ও কাশ্মীরের শান্তি বিঘ্নিতকারীদের কখনই সফল হতে দেওয়া হবে না বলেও স্পষ্ট জানান কেন্দ্রীয় স্বরাষ্ট্র মন্ত্রী।
CG/SS/SKD/
(Visitor Counter : 156